Document ID: 31995R1006

NEUVOSTON ASETUS (EY) N:o 1006/95,
annettu 3 päivänä toukokuuta 1995,
asetuksen (ETY) N:o 3433/91 muuttamisesta niiltä osin, kuin sillä otetaan käyttöön lopullinen polkumyyntitulli Kiinan kansantasavallasta peräisin olevien sytytinkivellisten kaasukäyttöisten kertatäyttöisten taskusytyttimien tuonnissa
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (1), ja erityisesti sen 14 artiklan,
ottaa huomioon komission ehdotuksen, jonka se on tehnyt kuultuaan neuvoa-antavaa komiteaa,
sekä katsoo, että:
A. AIKAISEMMAT TUTKIMUKSET
(1) Neuvosto otti asetuksella (ETY) N:o 3433/91 (2) käyttöön lopullisen polkumyyntitullin muun muuassa Kiinan kansantasavallasta peräisin olevien ja CN-koodiin ex 9613 10 00 kuuluvien sytytinkivellisten kaasukäyttöisten kertatäyttöisten taskusytyttimien tuonnissa. Kyseisestä maasta peräisin oleviin tuotteisiin sovellettava tulli määrättiin 16,9 prosentiksi.
(2) Maaliskuussa 1992 julkaistulla ilmoituksella (3) komissio aloitti asetuksen (ETY) N:o 3433/91 uudelleentarkastelun niiltä osin, kuin sitä sovelletaan tiettyihin kiinalaisiin yrityksiin, jotka väittivät nimenomaan, etteivät ne vieneet kyseistä tuotetta alkuperäisen tutkimusjakson aikana (uudelleentarkastelu uuden yrityksen osalta). Komissio saattoi edellä mainitun uudelleentarkastelututkimuksen päätökseen päätöksellä N:o 93/377/ETY (4) tekemättä muutoksia voimassa oleviin toimenpiteisiin.
B. NYKYINEN UUDELLEENTARKASTELU
(3) Komissio vastaanotti marraskuussa 1993 pyynnön tarkastella uudelleen edellä mainittua asetusta Kiinan kansantasavallasta peräisin olevan tuonnin osalta. Pyynnön esitti Euroopan sytytinvalmistajien liitto yhteisön tuottajien puolesta, jotka yhdessä edustavat pääosaa kyseisen tuotteen tuotannossa yhteisössä. Pyynnössä väitettiin olosuhteiden muuttuneen alkuperäisen tutkimuksen päätelmien jälkeen niin, että Kiinan kansantasavallasta yhteisöön tuotujen tuotteiden polkumyyntimarginaali oli suurentunut ja tästä syystä myös vahinko oli lisääntynyt. Uudelleentarkastelupyynnön katsottiin sisältävän riittävät todisteet tutkimuksen vireille panemiseksi.
(4) Joulukuussa 1993 komissio antoi ilmoituksen (5) neuvoston asetuksen (ETY) N:o 3433/91 uudelleentarkastelun aloittamisesta Kiinan kansantasavallasta peräisin olevien sytytinkivellisten kaasukäyttöisten kertatäyttöisten taskusytyttimien osalta asetuksen (ETY) N:o 2423/88, jäljempänä `perusasetus`, 14 artiklan mukaisesti.
(5) Komissio ilmoitti asiasta virallisesti niille viejille ja tuojille, joita asian tiedettiin koskevan, viejämaan edustajille ja valittajille sekä antoi kyseisille osapuolille mahdollisuuden esittää kantansa kirjallisesti ja pyytää tulla kuulluksi.
(6) Yksi Kiinan kansantasavallan tuoja, kaksi viejää ja yksi tuottaja esittivät kantansa kirjallisesti. Neljä yhteisön tuottajaa, BIC S.A, Swedish Match S.A, Tokai Seiki GmbH ja Flamagas S.A, esittivät myös kantansa kirjallisesti. Useat edellä mainituista yrityksistä pyysivät ja saivat mahdollisuuden tulla kuulluksi.
(7) Komissio hankki ja tarkasti kaikki tutkimuksen kannalta tarpeellisiksi katsomansa tiedot ja suoritti tutkimuksen seuraavien yritysten tiloissa:
Yhteisön tuottajat (tehtaat ja/tai myyntikonttorit)
- Bic Deutschland GmbH, Ettlingen, Saksa
- Bic S.A, Clichy, Ranska
- Bic S.A, Redon, Ranska
- Biro Bic Ltd, Lontoo, Yhdistynyt kuningaskunta
- Bryant & May, High Wycombe, Yhdistynyt kuningaskunta
- Flamagas S.A, Barcelona, Espanja
- Laforest Bic S.A, Tarragona, Espanja
- Swedish Match, Visselhövede, Saksa
- Swedish Match S.A, Rillieux-la-Pape, Ranska
- Tokai Seiki GmbH, Mönchengladbach, Saksa
- Tokai Vesta Hispania S.A, Alcalá de Henares, Espanja
Viejät
- Capital Line Industries Ltd, Hongkong
- Gladstrong Investments Ltd, Hongkong
Riippumaton tuoja:
- Tröber GmbH, Hampuri, Saksa
(8) Komissio hankki tietoja myös tuottajilta Filippiineillä, jota käytettiin vastaavana maana normaaliarvon määrittämiseksi (katso johdanto-osan 19-27 kohta). Swedish Match Philippines Inc. (Manila, Filippiinit) toimitti yksityiskohtaiset ja täydelliset tiedot, jotka tarkastettiin sen tiloissa.
(9) Yhteistyöhön osallistuneet viejät ja yksi ainoa tuoja pyysivät saada tietoonsa ja niille toimitettiin olennaiset tosiasiat ja seikat, joiden perusteella oli tarkoitus suositella Kiinan kansantasavallasta peräisin olevan tuotteen tuonnissa voimassa olevan lopullisen tullin muuttamista. Komissio otti aiheellisilta osin huomioon kyseisten osapuolien toimittamat tiedot.
(10) Polkumyyntiä koskeva tutkimus ajanjaksoon 1 päivästä tammikuuta 30 päivään syyskuuta 1993, jäljempänä `tutkimusjakso`.
C. KYSEINEN TUOTE, SAMANKALTAINEN TUOTE JA YHTEISÖN TUOTANTO
i) Kyseinen tuote
(11) Johdanto-osan 1 kohdassa tarkoitettu tuote, johon sovelletaan lopullista polkumyyntitullia, on sytytinkivelliset kaasukäyttöiset kertatäyttöiset taskusytyttimet, jäljempänä `sytytinkivelliset kertatäyttöiset sytyttimet`.
Tässä yhteydessä on muistettava, että markkinoilla on muitakin kertatäyttöisiä sytyttimiä (pietsosähköiset sytyttimet), joiden tekniset ominaisuudet eroavat huomattavasti edellä mainitusta tuotteesta. Niitä ei näin ollen pidetty alkuperäisessä tutkimuksessa kyseisen tuotteen kanssa samankaltaisina tuotteina, ne eivät kuuluneet alkuperäiseen tutkimukseen ja ne jätettiin toimenpiteiden soveltamisalan ulkopuolelle.
(12) Yhteistyöhön osallistunut tuoja väitti, että sytytinkivellisten ja pietsosähköisten kertatäyttöisten sytyttimien välille tehdyn eron lisäksi olisi erotettava toisistaan sytytinkivelliset kertatäyttöiset sytyttimet, joissa on muovinen ja sytyttimet, joissa on nailoninen säiliöosa. Kyseinen tuoja väitti, että sytytinkivellisille kertatäyttöisille sytyttimille on olemassa kahdet markkinat: yhdet ylellisille nailonsytyttimille ja toiset niin kutsutuille tavallisille muovisytyttimille. Kyseinen tuoja väitti, että kaikilla kiinalaisilla sytytinkivellisillä kertatäyttöisillä sytyttimillä on muovinen säiliöosa, ja vaati, että kyseinen tuote rajoitettaisiin tällaisiin tuotteisiin.
(13) Komission tekemän tutkimuksen aikana havaittiin, ettei ole perusteltua antaa kyseiselle tuotteelle näin kapeaa määritelmää nimenomaan siksi, että väite sytytinkivellisten kertatäyttöisten sytyttimien markkinoiden jakautumisesta alueisiin tuotteen fyysisten ominaisuuksien ja kuluttajien käsitysten perusteella ei perustu tosiasioihin.
Kyseistä tuotetta valmistetaan eri kokoisena ja mallisena, ja sytyttimen säiliöosan valmistukseen voidaan käyttää eri materiaaleja. Kaikilla tällaisilla sytytinkivellisillä kertatäyttöisillä sytyttimillä on kuitenkin samat tekniset perusominaisuudet ja pääasiallinen käyttötarkoitus, ja ne toimivat samalla tavalla. Sitä vastoin on huomattava, että sytytinkivellisten ja pietsosähköisten kertatäyttöisten sytyttimien välinen ero perustuu teknisten ominaisuuksien eroihin, jotka on selvästi osoitettu.
Lisäksi on selvää, että sytytinkivellisten ja pietsosähköisten kertatäyttöisten sytyttimien välinen ero on myös kuluttajien havaittavissa päinvastoin kuin ero sellaisten sytytinkivellisten kertatäyttöisten sytyttimien välillä, joiden säiliöosa on muovinen ja nailoninen. Kyseinen tuote on kertatäyttöinen, eikä väitettä siitä, että kuluttajat olisivat tietoisia edellä mainitusta erosta, ole todistettu esimerkiksi selvästi erillisten myyntikanavien olemassaololla. Sitä vastoin kaikkia sytytinkivellisiä kertatäyttöisiä sytyttimiä myydään erottelematta samanlaisissa kaupoissa kuluttajille, joilla on samanlaisia odotuksia niiden molempien suhteen, eikä kuluttajia yritetä millään tavalla saada tietoisiksi väitetystä erosta sellaisten sytyttimien välillä, joissa on muovinen tai nailoninen säiliöosa. Erityisesti on huomattava, että muovi- ja nailonsäiliöisiä sytyttimiä ei ole helppo erottaa toisistaan, sillä niitä on saatavana sekä läpinäkyvänä että läpinäkymättömänä.
(14) Tämän vuoksi monien erilaisten sytytinkivellisten kertatäyttöisten sytyttimien voidaan katsoa muodostavan yhden tuoteryhmän riippumatta niiden säiliöosan valmistamiseen käytettävästä materiaalista, jonka perusteella sytyttimien fyysisissä ominaisuuksissa ja hinnassa on kuitenkin vain vähäisiä eroja (katso johdanto-osan 36 kohta).
Näin ollen vahvistetaan johdanto-osan 11 kohdassa mainitut kyseistä tuotetta koskevat alkuperäisen tutkimuksen päätelmät.
ii) Samankaltainen tuote
(15) Yhteistyöhön osallistunut tuoja esitti, että alkuperäisen tutkimuksen päätelmät olisi tarkistettava samankaltaisen tuotteen määritelmän osalta sen huomioon ottamiseksi, että vastikään menettelyyn osallistunut tuottaja valmisti muovisäiliöisiä sytyttimiä, joiden väitetään olevan "samanlaisia" Kiinan kansantasavallasta tuotujen sytyttimien kanssa, kun taas muut yhteisön tuottajat sekä yhteistyöhön osallistunut vastaavan maan tuottaja tuottivat nailonsäiliöisiä sytyttimiä, joita olisi kyseisen tuojan mukaan pidettävä korkeintaan "samankaltaisina" kiinalaisten sytyttimien kanssa.
Tässä yhteydessä olisi korostettava uudelleen sitä, että vähäinen fyysisten ominaisuuksien ero, kuten sytyttimen säiliöosan valmistamisessa käytetty materiaali, jolla ei ole vaikutusta tuotteen teknisiin perusominaisuuksiin, käyttötarkoitukseen ja toimintaan ja joka ei ole kuluttajien havaittavissa, on riittämätön peruste eron tekemiseksi sellaisten sytytinkivellisten kertatäyttöisten sytyttimien välillä, joiden väitetään olevan "samanlaisia" ja "samankaltaisia". Tätä päätelmää sovelletaan verrattaessa toisiinsa Kiinan kansantasavallasta tuotuja sytytinkivellisiä kertatäyttöisiä sytyttimiä sekä kaikkia yhteisössä tuotettuja ja myytyjä että yhteistyöhön osallistuneen vastaavan maan tuottajan tuottamia ja myymiä sytyttimiä.
(16) Kyseinen tuoja esitti myös kuvauksia erilaisista fyysisistä ominaisuuksista, joiden väitetään vaikuttavan samankaltaisen tuotteen määritelmään. Tällaisten yleensä jo alkuperäisen tutkimuksen aikana esitettyjen väitteiden tueksi ei esitetty ratkaisevia uusia todisteita, joiden perusteella ne olisi voitu ottaa huomioon samankaltaisen tuotteen määritelmässä, erityisesti kuluttajien tuotetta koskevien käsitysten osalta.
(17) Tässä tilanteessa vahvistetaan, että yhteisön tuotannon tuottamilla ja myymillä sekä Kiinan kansantasavallasta tuoduilla sytytinkivellisillä kertatäyttöisillä sytyttimillä on riittävän samanlaiset fyysiset ja tekniset perusominaisuudet niiden pitämiseksi samankaltaisena tuotteena. Vaikka Kiinan kansantasavallasta tuodun ja yhteisössä tuotetun tuotteen välillä on joitakin vähäisiä eroavuuksia, ne eivät ole sellaisia, että niiden perusteella voitaisiin päätellä, ettei niitä voitaisi pitää samankaltaisina tuotteina. Täten vahvistetaan alkuperäisen tutkimuksen päätelmät samankaltaisen tuotteen määritelmän osalta.
Kuten johdanto-osan 26 ja 36 kohdassa esitetään, edellä mainittua päätelmää sovelletaan myös yhteistyöhön osallistuneen tuottajan vastaavassa maassa tuottamiin ja myymiin sytytinkivellisiin kertatäyttöisiin sytyttimiin.
iii) Yhteisön tuotanto
(18) Edellä olevan perusteella hylättiin väite, jonka mukaan yhteisön tuotanto pitäisi määritellä uudelleen niin, että siihen kuuluisi ainoastaan yksi yhteisön tuottaja, joka valmistaa muovisäiliöisiä sytyttimiä. Tällä perusteella tultiin siihen tulokseen, että tutkimusajanjakson aikana yhteisön tuottajat, joiden puolesta uudelleentarkastelupyyntö esitettiin, edustivat yli 70 prosenttia samankaltaisen tuotteen tuotannosta yhteisössä. Tämän mukaisesti päätettiin, että kyseiset tuottajat muodostavat `yhteisön tuotannon` perusasetuksen 4 artiklan 5 kohdan mukaisesti.
D. POLKUMYYNTI
a) Normaaliarvo
i) Vastaava maa
(19) Kiinan kansantasavalta ei ole markkinatalousmaa, joten normaaliarvo oli määriteltävä markkinatalousmaasta (niin kutsuttu vastaava maa) saatujen tietojen perusteella perusasetuksen 2 artiklan 5 kohdan mukaisesti. Tätä tarkoitusta varten valittaja esitti, että Thaimaata käytettäisiin vastaavana maana, kuten alkuperäisessä tutkimuksessa. Lisäksi oltiin yhteydessä kahteen thaimaalaiseen tuottajaan, jotka olivat osallistuneet yhteistyöhön alkuperäisen tutkimuksen aikana. Tällä kertaa thaimaalaiset tuottajat eivät osallistuneet yhteistyöhön.
(20) Tämän vuoksi otettiin yhteyttä korealaiseen ja kahteen filippiiniläiseen tuottajaan. Ainoastaan filippiiniläiset tuottajat ilmaisivat olevansa halukkaita yhteistyöhön komission kanssa ja toimittivat vastauksen komission kyselyyn. Toisen filippiiniläisen tuottajan vastaus oli kuitenkin liian rajoittunut, ja siltä pyydettiin lisätietoja. Kyseinen tuottaja ilmoitti komissiolle, ettei se ollut halukas toimittamaan lisätietoja. Tämän perusteella kyseinen tuottaja määriteltiin haluttomaksi yhteistyöhön. Siten jäljelle jäi ainoastaan yksi yritys, jolta mahdollisesti saataisiin Filippiinejä koskevia tietoja.
Tutkimuksen oleellisten päätelmien julkaisemisen jälkeen yhteistyöhön osallistunut tuoja vaati, että yhteyttä olisi pitänyt ottaa myös hongkongilaiseen yritykseen Cli-Claque Ltd:iin, jonka väitettiin valmistavan sytytinkivellisiä kertatäyttöisiä sytyttimiä Filippiineillä. Väite tuottajan olemassaolosta Filippiineillä annettiin komissiolle tiedoksi vasta tutkimuksen varsin myöhäisessä vaiheessa, eikä sitä tämän vuoksi voitu ottaa huomioon ilman, että se olisi merkittävästi viivästyttänyt tutkimusta.
(21) Koska normaaliarvoa ei voitu määrittää millään muulla tavalla, vastaavan maan vaihtamiselta ei voitu välttyä. Tuomioistuimen viimeaikaisen vastaavien maiden valintaan sovellettavia kriteerejä koskevan oikeuskäytännön perusteella seuraavat asiat tarkastettiin sen varmistamiseksi, että Filippiinit on asianmukainen maa tähän tarkoitukseen:
- kyseisten markkinoiden edustavuus:
Filippiinien kotimarkkinoiden koko tekee siitä edustavan maan normaaliarvon määrittämiseksi Kiinan kansantasavallalle (yhteistyöhön osallistuneen filippiiniläisen tuottajan kotimaan kokonaismyynti on yli viisi prosenttia Kiinan yhteisöön suuntautuvasta tuonnista);
- markkinoiden avoimuus:
Filippiinien markkinat ovat avoimet kilpailulle: kertatäyttöisten sytyttimien paikalliseen tuotantoon kohdistuu hintakilpailua pääasiassa huomattavan tuonnin vuoksi. Myös kysynnän rakenne edistää kilpailua, sillä markkinoilla on useita toimijoita, kuten suuria valintamyymälöitä ja keskisuuria ja pieniä vähittäismyyjiä;
- raaka-aineiden saatavuus:
Kiinan ja Filippiinien välillä ei myöskään näytä olevan merkittäviä eroavuuksia raaka-aineiden saatavuuden osalta. Joitakin osia ja komponentteja tosin tuodaan Filippiineille, mutta myös Kiinan tuottajat tuovat joitakin sytyttimien olennaisia osia, esimerkiksi sytytinkiviä, Kiinan ulkopuolisilta toimittajilta. Yleisesti sytyttimien osien saatavuus näyttää olevan vähintään yhtä hyvä Filippiineillä kuin Kiinan kansantasavallassa.
(22) Koska Filippiineillä yhteistyöhön osallistunut yritys on osa samaa yritysryhmää kuin valittaja, komissio piti myös tarpeellisena analysoida tällaisten etuyhteyksien olemassaolon vaikutuksia sen määrittämiseksi, oliko tilanteella vääristävä vaikutus toimitettuihin tietoihin ja olisiko tällaisia tietoja tämän vuoksi voitu käyttää nykyisessä uudelleentarkastelututkimuksessa.
(23) Kyseisen filippiiniläisen tuottajan toimittamien tuotantokustannuksia koskevien tietojen perusteellinen tutkimus osoitti, että lisäkustannuksia aiheutui sen vuoksi, että sytytinkivellisten kertatäyttöisten sytyttimien valmistuksessa käytettyjä tiettyjä osia ostettiin etuyhteydessä olevilta osapuolilta. Tämän vuoksi kyseiset lisäkustannukset vähennettiin kohtuullisen ja asianmukaisen kannattavuustutkimuksen suorittamista varten. Tällaisen tarkistuksen jälkeen havaittiin, että yhteistyöhön osallistuneen filippiiniläisen tuottajan samankaltaisen tuotteen myynnissä kotimarkkinoilla tavanomaisessa liiketoiminnassa noudattamat hinnat mahdollistivat kaikkien tavanomaisessa liiketoiminnassa aiheutuneiden kustannusten kattamisen sekä tavanomaisen voittomarginaalin saamisen.
Tässä yhteydessä pääteltiin, että normaaliarvo voisi perustua perusasetuksen 2 artiklan 5 kohdan a alakohdan i luetelmakohdan mukaisesti hintoihin, joilla sytytinkivellisiä kertatäyttöisiä sytyttimiä tosiasiallisesti myytiin kulutukseen Filippiinien kotimarkkinoilla.
(24) Tämän sekä Filippiinien asemaa vastaavana maana koskevien edellä mainittujen seikkojen perusteella komissio piti Filippiinejä asianmukaisena ja kohtuullisena valintana. Osapuolille, joiden etua asia koskee, ilmoitettiin määräajan kuluessa tästä kannasta. Niiden esittämiä keskeisiä huomautuksia asiasta käsitellään sekä seuraavassa että johdanto-osan 28-31 kohdassa.
(25) Kyseiset viejät joko hyväksyivät ehdotuksen Filippiinien käyttämisestä vastaavana maana tai eivät vastustaneet sitä.
(26) Vastaavan maan valintaa koskevien huomautusten esittämiselle asetetun määräajan kuluessa yhteistyöhön osallistunut tuoja ilmoitti, että Filippiinit olisi asianmukainen valinta ainoastaan, jos käytetyt tiedot koskisivat muovisäiliöisiä sytyttimiä valmistavaa filippiiniläistä tuottajaa, jolla ei ole mitään etuyhteyksiä yhteisön teollisuuteen.
Väitettyjen muovi- ja nailonsäiliöisten sytyttimien välisten fyysisten eroavuuksien osalta on huomattava, että esitetyt perustelut ovat samanlaisia kuin ne, jotka on esitetty yhteisön teollisuuden valmistamien ja myymien sytytyskivellisten kertatäyttöisten sytyttimien osalta kyseisen tuotteen ja samankaltaisen tuotteen määrittelyn yhteydessä. Kuten johdanto-osan 12-17 kohdassa esitetään, komissio katsoi, että kaikki sytytinkivelliset kertatäyttöiset sytyttimet muodostavat yhden tuoteryhmän ja että muovi- ja nailonsäiliöisiä sytytinkivellisiä kertatäyttöisiä sytyttimiä on pidettävä samankaltaisina tuotteina. Tätä päätelmää sovelletaan myös vastaavan maan valinnassa. Olemassa olevien etuyhteyksien osalta komissio oli sitä mieltä, että johdanto-osan 23 kohdassa tarkoitetussa tutkimuksessa saatiin runsaasti näyttöä siitä, että ilmaistu huoli ei ollut perusteltua normaaliarvon perustuessa kotimaan myyntihintoihin.
Kyseinen tuoja esitti myös, että Meksiko valittaisiin vastaavaksi maaksi. Tämä esitys tehtiin kuitenkin vasta syyskuussa 1994 eli yli viisi kuukautta tätä asiaa koskevien huomautusten esittämiselle asetetun määräajan jälkeen, eikä sitä voitu tämän vuoksi ottaa huomioon ilman, että se olisi merkittävästi viivästyttänyt tutkimuksen suorittamista.
(27) Näin ollen vahvistetaan päätelmä, jonka mukaan Filippiinit on asianmukainen ja kohtuullinen valinta normaaliarvon määrittämiseksi Kiinan kansantasavallalle perusasetuksen 2 artiklan 5 kohdan mukaisesti.
ii) Perusasetuksen 2 artiklan 6 kohdan soveltamista koskevat vaatimukset
(28) Jotkut etuyhteydessä olevat osapuolet esittivät, että normaaliarvoa olisi pitänyt määritellä perusasetuksen 2 artiklan 6 kohdan perusteella eli sellaisten säännösten mukaisesti, joita sovelletaan, kun tuotetta ei tuoda suoraan alkuperämaasta, vaan se tuodaan yhteisöön välittäjänä toimivasta maasta, ja että tässä yhteydessä normaaliarvo olisi pitänyt määritellä viejämaassa eli Hongkongissa.
(29) On huomattava, että vain muutamat Kiinan viejät ja yksi riippumaton viejä olivat yhteistyössä komission kanssa. Yhteistyössä olleet yritykset joko veivät tai toivat yhteisöön kiinalaisia sytyttimiä Hongkongin kautta. Nämä yritykset edustavat noin 53 prosenttia Euroopan yhteisöön suuntautuvasta kokonaisviennistä. Hongkongissa sijaitsevien yhteistyöhön osallistuneiden viejien osalta, jotka edustavat noin 13 prosenttia kiinalaisten sytyttimien Euroopan yhteisöön suuntautuvasta kokonaisviennistä, komissio on todennut, että ne myös myyvät kiinalaisia sytyttimiä kotimarkkinoillaan. Muiden yritysten (eli yhteistyöhön osallistumattomat viejät, joiden tuojat eivät osallistuneet yhteistyöhön) "vientireitti" ei kuitenkaan ollut tiedossa.
(30) Tässä yhteydessä komissio on sitä mieltä, että 2 artiklan 6 kohdan säännöksiä ei voida yleisesti soveltaa muista kuin markkinatalousmaista peräisin olevaan tuontiin. Kyseisessä tapauksessa on kuitenkin todennäköistä, että suuri osa kiinalaisista sytytinkivellisistä kertatäyttöisistä sytyttimistä yksinkertaisesti lastattiin kuljetusvälineestä toiseen Hongkongissa. Vientimaan tuotannon olemassaolon osalta näyttäisi komissiolle toimitettujen tietojen perusteella siltä, ettei Hongkongissa olisi tutkimusjakson aikana ollut valmiiden sytytinkivellisten kertatäyttöisten sytyttimien tuotantoa. Vientimaan myyntihintojen osalta komissio ei voi tyytyä siihen, että tällainen myynti olisi ollut osa tavanomaista liiketoimintaa, sillä kyseiset sytyttimet on joko valmistettu Kiinassa alihankintasopimuksilla tai asiaan osallistuvat osapuolet ovat etuyhteydessä.
(31) Edellä olevan perusteella päätellään, että vaikka 2 artiklan 6 kohtaa voitaisiin soveltaa muusta kuin markkinatalousmaasta peräisin olevaan tuontiin, nykyisessä tutkimuksessa ei voida pitää asianmukaisena sitä, että normaaliarvo määriteltäisiin vientimaan kotimarkkinahintojen perusteella, sillä Hongkongissa ei ollut valmiiden sytytinkivellisten kertatäyttöisten sytyttimien tuotantoa eikä näille tuotteille olisi myöskään olemassa mitään luotettavaa vertailukelpoista hintaa tällä alueella. Normaalihinnan olisi näin ollen perustuttava alkuperämaan kotimarkkinahintoihin. Koska Kiinan kansantasavalta ei ole markkinatalousmaa, normaaliarvo on kuitenkin määriteltävä perusasetuksen 2 artiklan 5 kohdan mukaisesti.
iii) Kotimaan myyntihinnat Filippiinien markkinoilla
(32) Komissio harkitsi, voitaisiinko normaaliarvo määritellä sellaisten hintojen perusteella, joilla tuote tosiasiallisesti myydään kulutukseen Filippiinien markkinoilla. Tässä yhteydessä on huomattava, että yhteistyöhön osallistunut filippiiniläinen yritys myi sytytinkivellisiä kertatäyttöisiä sytyttimiään useille suurasiakkaille, joista yksi oli riippumaton sytyttimiä edelleen sekä vähittäis- että tukkumyyjille myynyt tukkumyyjä ja toinen suuri tupakka-alan yritys. Komissio katsoi myös, että myyntihinnat mahdollistivat myyntivoiton saamisen (katso johdanto-osan 23 kohta).
Näin ollen päätellään, että yhteistyöhön osallistuneen tuottajan kotimaan myyntihinnat Filippiinien markkinoilla ovat asianmukainen peruste normaaliarvon määrittämiselle.
b) Vientihinta
(33) Komissio lähetti kyselyn kaikille tunnetuille viejille, jotka olivat osallistuneet tätä tuotetta koskevaan aikaisempaan tutkimukseen. Johdanto-osan 7 kohdassa mainituista yrityksistä ainoastaan kaksi viejää ja yksi tuoja sekä yksi kiinalainen tuottaja (Dong Guan Lighter Factory, Dong Guan, Kiinan kansantasavalta) toimittivat täydelliset vastaukset.
Yhteistyöhön osallistuvien viejien ja yhteistyöhön osallistuneen tuojan ilmoittamat kokonaismäärät edustavat 53 prosenttia kokonaistuonnista. Koska Eurostatin tilastot sisältävät erilaisiin sytyttimiin (ulkonäkö, muoto, koko jne.) perustuvia hintatietoja eivätkä ne näin ollen sovellu käytettäväksi vientihinnan määrittämisessä ja ottaen huomioon yhteistyön taso, jäljelle jäävien sytyttimien osalta perusasetuksen 7 artiklan 7 kohdan b alakohdan mukaisesti yhteistyöhön osallistumattomien viejien vientihinta määriteltiin sellaisen yhteistyöhön osallistuneiden yritysten keskimääräisen hinnan perusteella, jonka keskimääräinen hinta oli alhaisin. Oletettiin myös, että yhteistyöhön osallistumattomien viejien toimittamat sytyttimet olivat koristelemattomia sytyttimiä, joita myytiin 50 kappaleen pakkauksissa (nk. "irtotavara").
(34) Yhteistyöhön osallistuneet viejät vaativat yksilöllistä kohtelua (eli erillisten vientihintojen ja näin ollen myös yksilöllisten polkumyyntimarginaalien määrittämistä). Vaikka yksilöllinen kohtelu voidaan myöntää tietyille muiden kuin markkinatalousmaiden viejille erityisesti, kun ne ovat osoittaneet hoitavansa vientipolitiikkaansa ja määrittelevänsä vientihintansa valtiosta riippumattomasti, äärimmäisen varovaisuuden katsottiin olevan tarpeen tässä asiassa.
Tässä yhteydessä on muistettava, että johdanto-osan 2 kohdassa tarkoitetussa uuden yrityksen uudelleentarkastelututkimuksessa tehtiin päätelmä, että yksilöllistä kohtelua ei voitu myöntää yhdellekään tutkimuksen kohteena olevasta neljästä kiinalaisesta yrityksestä. Koska kyseinen päätelmä koski muun muassa kahta nykyisessä tutkimuksessa yhteistyöhön osallistunutta yritystä ja kyseiset yritykset eivät toimittaneet mitään uutta perusteltua näyttöä esittämästään riippumattomuudesta, yksilöllisen kohtelun myöntämistä hakijoille ei pidetty asianmukaisena eikä yhdenmukaisena yhteisön toimielinten vakiintuneen lähestymistavan kanssa.
c) Vertailu
(35) Vaikka kaikkia sytytinkivellisiä kertatäyttöisiä sytyttimiä voidaan pitää yhtenä ainoana tuotteena, niitä myydään eri muodoissa eli koristelemattomina taikka painetulla tai liimatulla koristelulla varustettuina jne. Yhteistyöhön osallistuneiden yritysten ilmoittamasta viennistä Kiinasta oli noin 80 prosenttia koristelemattomia sytyttimiä irtotavarana. Vain pieni määrä viedyistä tuotteista oli kertatäyttöisiä sytyttimiä, joiden toisella puolella tai molemmilla puolilla oli koristelu. Polkumyynnin laskemiseksi verrattiin toisiinsa ainoastaan normaaliarvoa ja irtotavarana myytyjen koristelemattomien sytyttimien vientihintaa. Tätä lähestymistapaa pidettiin kohtuullisena, sillä irtotavarana myydyt koristelemattomat sytyttimet muodostavat suurimman osan yhteistyöhön osallistuneiden yritysten ilmoittamasta vientimäärästä.
(36) Yhteistyöhön osallistunut tuoja väitti, että yhteistyöhön osallistuneen filippiiniläisen yrityksen valmistamat sytyttimet eivät olleet vertailukelpoisia kiinalaisten sytyttimien kanssa, koska ne oli valmistettu eri materiaalista eli filippiiniläisten sytyttimien säiliöosa oli valmistettu nailonista ja kiinalaisten muovista. Sama tuoja väitti myös, että eroja oli olemassa muiden osien välillä ja ne olisi otettava huomioon 100 prosentin hinnantarkistuksen muodossa. Kyseinen viejä väitti, että nämä fyysiset ominaisuudet nostivat tuotantokustannuksia ja vaikuttivat näin filippiiniläisten sytyttimien myyntihintaan verrattuna kiinalaisiin sytyttimiin.
Säiliöosan valmistamiseen käytetyn materiaalin osalta komissiolle toimitetut tiedot osoittivat, että kiinalaisten tuottajien käyttämän raaka-ainetyypin kilohinta oli todellakin alhaisempi kuin filippiiniläisten tuottajien käyttämän raaka-ainetyypin kilohinta. Muovisäiliöisen sytyttimen tekniset ominaisuudet merkitsevät kuitenkin, että säiliöosan seinämät ovat jopa 2,5 kertaa paksummat kuin nailonisen sytyttimen säiliöosan seinämät ja että näin ollen ensin mainittuihin sytyttimiin käytetään enemmän raaka-ainetta. Lisäksi muovisäiliöisten sytyttimien tuotantoaika on pitempi, sillä tuotteen jäähtyminen kestää kauemmin. Kaiken kaikkiaan hintaero on näin ollen merkityksetön.
Komissio myöntää, etteivät kiinalaisten ja filippiiniläisten tuottajien käyttämät osat ole täysin samanlaisia ja ettei kokoonpanomenetelmä tämän vuoksi ole ehdottoman samanlainen. Komissiolle toimitettujen tietojen perusteella ei kehitetymmäksi väitetty osa ja/tai jonkin verran erilainen osa kuitenkaan ollut tuotantokustannuksiltaan järjestelmällisesti kalliimpi kuin tuote, jonka väitettiin olevan vähemmän kehitetty. Mitään sellaisia tietoja ei myöskään ollut käytettävissä, joiden perusteella väitetyillä kustannuksiin vain vähäisesti vaikuttavilla fyysisillä ominaisuuksilla olisi ollut vaikutusta myyntihintoihin.
Näiden tietojen perusteella pääteltiin, ettei hinnantarkistus ollut perusteltua väitettyjen fyysisten ja/tai laadullisten eroavuuksien huomioon ottamiseksi.
(37) Puolueettoman vertailun mahdollistamiseksi suoritettiin normaaliarvon mukautus Filippiinien markkinoilla sovellettavan kotimaan liikevaihtoveron osalta. Kun kysymyksessä on vientihinta ja kun sellainen on käytettävissä, siitä vähennettiin todelliset rahti-, vakuutus- ja muut kustannukset, jotta päästäisiin FOB-hintatasolle; muissa tapauksissa vähennettiin edellä mainittuja vähennyksiä vastaava prosenttimäärä. Muita mukautuksia ei vaadittu tai pidetty tarpeellisena.
Filippiinien kotimaan myyntihintoja ja Kiinan vientihintoja verrattiin samalla myynnin tasolla eli FOB kansallisella rajalla.
d) Polkumyyntimarginaali
(38) Prosentteina ilmaistu polkumyyntimarginaali yhteisöön tuotavien tuotteiden CIF yhteisön rajalla -arvosta oli 80,3 prosenttia.
E. VAHINKO
a) Yleisiä huomautuksia
(39) On syytä korostaa, että nykyinen uudelleentarkastelututkimus toteutettiin yhteisön tuotannon pyynnöstä, joka väitti, että kiinalaisten sytytinkivellisten kertatäyttöisten sytyttimien tuonti polkumyynnillä oli kasvanut merkittävästi alkuperäisen tutkimuksen päätökseen saattamisen jälkeen ja että voimassa olevia toimenpiteitä olisi muutettava yhteisön tuotannolle aiheutuvan lisävahingon ehkäisemiseksi.
Perusasetuksen 13 artiklan 3 kohdan säännösten mukaisesti oli tarpeen tutkia vahingon määrää. Alkuperäisessä tutkimuksessa Kiinan polkumyynnillä tapahtuneen tuonnin aiheuttama vahinko arvioitiin ja vahvistettiin kumulatiivisesti kolmen muun kolmannen maan tuonnin perusteella. Vastaavasti toteutettiin myös vahinkoa koskeva tutkimus, jonka tarkoituksena oli selvittää, aiheuttiko kiinalaisten viejien polkumyynnillä tapahtunut tuonti lisävahinkoa, joka antaisi aihetta tarkistaa voimassa olevia toimenpiteitä Kiinan kansantasavallan osalta.
b) Yhteisön kokonaiskulutus
(40) Kyseisen tuotteen kokonaiskulutuksen laskemiseksi yhteisön markkinoilla yhteisö lisäsi yhteisön tuottajien sytytinkivellisten kertatäyttöisten sytyttimien myynnin yhteisön alueella näiden tuotteiden yhteisöön suuntautuvaan kokonaistuontiin CN-koodiin 9613 10 00 luokiteltujen tuotteiden osalta. Tällä perusteella kokonaiskulutus on lisääntynyt 15 prosenttia vuosien 1989 (eli alkuperäisen tutkimuksen tutkimusjakso) ja 1993 välillä.
On kuitenkin tiedossa, että CN-koodiin 9613 10 00 luokiteltuun tuontiin sisältyy sytytinkivellisten kertatäyttöisten sytyttimien lisäksi myös pietsosähköiset kertatäyttöiset sytyttimet. Pietsosähköisten sytyttimien tarkat tuontimäärät eivät ole tiedossa, joten ei ole mahdollista arvioida tämän tyyppisten kertatäyttöisten sytyttimien kulutuksen kasvua. Komissio yritti erottaa toisistaan sytytinkivelliset ja pietsosähköiset sytyttimet maailmanlaajuisissa tuontitilastoissa sillä perusteella, että Taric-tilastojen oli määrä tehdä ero näiden kahden sytytintyypin välillä, mutta tällä perusteella ei ollut mahdollista saada mitään luotettavaa historiallista tietoa.
Kiinan kansantasavallan osalta on kuitenkin huomattava, että komissiolle toimitetut tiedot osoittivat, että kyseisestä maasta ei tuotu pietsosähköisiä sytyttimiä ennen nykyistä tutkimusjaksoa eikä sen aikana, mikä tarkoittaa sitä, että Kiinan kansantasavallan osuutta sytytinkivellisten kertatäyttöisten sytyttimien markkinoista ei ole voitu yliarvioida, sillä kaikki Kiinan kyseiseen CN-koodiin luokiteltu tuonti oli kyseisen tutkimuksen kohteena olevan tuotteen tuontia.
c) Polkumyynnillä tapahtuvaan tuontiin liittyvät tekijät
i) Tuonnin määrä ja markkinaosuus
(41) Tuonti Kiinasta kasvoi huomattavasti vuoden 1989 ja tutkimusjakson päättymisen välillä. Tuonnin määrä oli 9,6 miljoonaa kappaletta vuonna 1989, 69,3 vuonna 1990, 78,1 vuonna 1991, 45,5 vuonna 1992 ja 71,6 miljoonaa kappaletta vuonna 1993 (tutkimusjakso muunnettu 12 kuukauden jaksoksi).
Vuonna 1991 toteutettujen toimenpiteiden seurauksena vuonna 1992 tapahtuneen suhteellisen laskun jälkeen tuonti kasvoi paljon nopeammin kuin kulutus. Tämän vuoksi Kiinan tuonnin markkinaosuus kasvoi huomattavasti eli 1,5 prosentista vuonna 1989 11 prosenttiin vuonna 1991 ja 7 prosentista vuonna 1992 10 prosenttiin vuonna 1993 (tutkimusjakso muunnettu 12 kuukauden jaksoksi).
ii) Hinnat
(42) Uudelleentarkastelututkimuksen yhteydessä on erittäin tärkeää huomata, että kiinalaisten sytyttimien vientihinta laski noin 23 prosenttia alkuperäisen tutkimusjakson (1989) ja nykyisen tutkimusjakson välillä. Tässä yhteydessä on huomattava myös, että tämä kehitys perustuu yhteistyöhön osallistuneiden viejien ja yhteistyöhön osallistuneen tuojan ilmoittamiin tietoihin, sillä johdanto-osan 33 kohdassa esitetystä syystä Eurostatin tilastoja ei voitu käyttää vientihintojen määrittelyperustana.
(43) Kiinalaisten sytyttimien hintoja verrattiin myös yhteisössä tuotettujen ja yhteisön tuotannon myymien sytyttimien hintoihin. Kuten alkuperäisessäkin tutkimuksessa komission mielestä ainoastaan sellaiset sytyttimet, jotka sisältävät saman tai miltei saman määrän kaasua ja joilla tästä syystä on sama määrä sytytyskertoja, olisi otettava perustaksi tälle hintavertailulle, joka tehtiin edustavan prosenttimäärän perusteella tukkumyyjille ja suurille vähittäismyyjille suuntautuneen myynnin tasolla. Johdanto-osan 36 kohdassa esitettyjen tässäkin yhteydessä pätevien seikkojen perusteella ei tehty mukautuksia väitettyjen fyysisten ja/tai laadullisten erojen huomioon ottamiseksi.
(44) Kiinasta tuotujen kertatäyttöisten sytyttimien myyntihinta oli tutkimusjakson aikana merkittävästi alhaisempi kuin yhteisön tuottajien tuottamien vertailukelpoisten kertatäyttöisten sytyttimien keskimääräinen myyntihinta. Keskimääräinen painotettu alihinnoittelu oli 26 prosenttia (yhteisön myyntihinnan perusteella ilmaistuna).
d) Yhteisön tuotannon tilanne
i) Yleistä
(45) Sytytinmarkkinat ovat erittäin herkät hintojen suhteen. Pystyäkseen myymään tuotteitaan tai säilyttämään markkinaosuutensa markkinoiden useat eri tuottajat ja ostajat laskevat hintansa mahdollisimman alhaisiksi. Kiinan kansantasavallasta polkumyynnillä tapahtuneen halpojen sytyttimien tuonnin vuoksi yhteisön tuotannon oli laskettava hintojaan yrittäessään säilyttää markkinaosuutensa, tuotantotasonsa ja tuotantokyvyn käyttöasteensa.
ii) Tuotanto, myynti ja markkinaosuus
(46) Yhteisön tuotannon tuotanto ja myynti pysyivät muuttumattomina alkuperäisen ja nykyisen tutkimusjakson välillä huolimatta vuosina 1990 ja 1991 tapahtuneesta tietynasteisesta paranemisesta. Samana ajanjaksona kasvavilla markkinoilla sen markkinaosuus kuitenkin pieneni 9 prosenttiyksikköä, kun taas Kiinan tuonnin markkinaosuus kasvoi 8,5 prosenttiyksikköä.
iii) Hinnat, kannattavuus ja työllisyys
(47) Yhteisön tuotannon hinnat ovat keskimäärin laskeneet alkuperäisen ja nykyisen tutkimusjakson välillä. Hintojen laskeminen oli todellakin ainoa tapa pitää markkinaosuuden menetys mahdollisimman pienenä. Hintojen laskemisesta huolimatta yhteisön tuotanto ei onnistunut tässä tavoitteessa.
(48) Alkuperäisen tutkimusjakson jälkeen koko yhteisön tuotannon taloudellinen tilanne on vuonna 1991 tapahtuneen tietynasteisen parantumisen jälkeen heikentynyt nykyisen tutkimusjakson loppuun mennessä. Jatkuvaa hintojen laskua ei ole pystytty korvaamaan kustannuksia pienentämällä. Vuonna 1993 keskimääräinen myyntihinta oli alhaisempi kuin keskimääräiset kustannukset, mukaan lukien myynti-, yleiset ja hallinnolliset kustannukset.
(49) Yhteisön tuotanto on yrittänyt monin eri keinoin selviytyä jatkuvasta hintojen laskusta erityisesti vähentämällä työntekijöiden määrää 13 prosentilla alkuperäisen ja nykyisen tutkimusjakson välillä samaan aikaan kun se on ylläpitänyt tuotantoa ja myyntiä säilyttääkseen elinkelpoisuutensa.
e) Vahinkoa koskevat päätelmät
(50) Tässä yhteydessä pääteltiin, että yhteisön tuotannolle aiheutunut vahinko on huomattavasti lisääntynyt. Kyseiset yhteisön tuottajat ovat menettäneet markkinaosuuttaan ja niiden kannattavuus on heikentynyt kasvavilla markkinoilla huolimatta ankarasta kustannusten leikkauksesta, mukaan lukien työpaikkojen vähentäminen.
F. SYY-YHTEYS
(51) Komissio tutki, oliko yhteisön tuotannolle aiheutunut lisävahinko kiinalaisten viejien lisääntyneen polkumyynnillä tapahtuneen tuonnin aiheuttama ja olisivatko muut tekijät täysin tai osittain voineet aiheuttaa tämän vahingon.
a) Polkumyynnillä tapahtuneen tuonnin vaikutus
(52) Polkumyynnillä tapahtuneen tuonnin vaikutuksia tutkittaessa huomattiin, että Kiinan kansantasavallasta polkumyynnillä tuotujen halpojen tuotteiden määrä kasvoi samanaikaisesti kuin yhteisön tuotannon markkinaosuus pieneni, sen hinnat alenivat ja sen taloudellinen tilanne heikkeni.
(53) Kiinan tuonnin markkinaosuus kasvoi huomattavasti alkuperäisen ja nykyisen tutkimusjakson välillä, nimittäin 1,5 prosentista 10 prosenttiin eli 8,5 prosenttia kokonaiskulutuksesta, kun taas yhteisön tuotannon markkinaosuus pieneni 9 prosenttia yhteisön kokonaiskulutuksesta. Samana ajanjaksona Kiinan viennin alihinnoittelu kasvoi noin 20 prosentista ennen toimenpiteiden toteuttamista 26 prosenttiin nykyisen tutkimusjakson aikana.
Koska kyseiset markkinat ovat hyvin herkät hintojen suhteen, kuten johdanto-osan 45 kohdassa jo esitettiin, on selvää, että tämä Kiinasta polkumyynnillä tapahtuvan tuonnin huomattava ja lisääntyvä alihinnoittelu, joka osaltaan johti tämän tuonnin markkinaosuuden suurenemiseen, ovat merkittävästi vaikuttaneet yhteisön tuotantoon sekä tämän tuotannon myyntimäärän osalta kasvavilla markkinoilla että sen myyntihintojen osalta, jotka puolestaan vaikuttavat yksikkökustannuksiin ja voittoon.
Kun lisäksi otetaan vielä huomioon, että Kiinan tuonnin polkumyyntimarginaali on huomattavasti kasvanut samana ajanjaksona, näin räikeällä polkumyynnillä tapahtuneen tuonnin voidaan päätellä aiheuttaneen lisävahinkoa kyseiselle yhteisön tuotannolle.
b) Muiden tekijöiden vaikutus
(54) Komissio tutki, aiheuttivatko polkumyynnillä tapahtuvan tuonnin lisäksi muut tekijät olennaista vahinkoa yhteisön tuotannolle tai myötävaikuttivatko ne tällaisen vahingon aiheutumiseen, kuten esimerkiksi yhteisön tuotannon kolmansiin maihin suuntautuvan viennin pieneneminen tai Kiinan kansantasavallan lisäksi muiden maiden yhteisöön suuntautuvan tuonnin kasvu.
(55) Alkuperäisen tutkimusjakson ja vuoden 1993 välillä yhteisön tuotannon kolmansiin maihin suuntautunut vienti oli yleisesti tasaista (kun perusindeksi oli 100 vuonna 1989, viennin määrä oli 106 vuonna 1990, 105 vuonna 1991, 95 vuonna 1992 ja 100 vuonna 1993). Tätä kehitystä ei näin ollen voida pitää tekijänä, joka olisi vaikuttanut kielteisesti yhteisön tuotantoon.
(56) Muista maista kuin Kiinan kansantasavallasta yhteisöön suuntautuneen tuonnin markkinaosuus säilyi 25 prosenttina kokonaiskulutuksesta vuoden 1989 ja tutkimusjakson välillä. Yksityiskohtaisempi analyysi osoitti, että tietyt maat ovat syrjäyttäneet perinteisiä toimittajia, joihin (muihin kuin kiinalaisiin) sovelletaan tällä hetkellä polkumyynnin vastaisia toimenpiteitä, ja ovat päässeet markkinoille aggressiivisen hintapolitiikan vuoksi, millä on saattanut olla vaikutusta yhteisön tuotannon tilanteeseen.
Tämän vahvistaa vastikään tehty valitus ja polkumyynnin vastaisen menettelyn vireillepano sellaisista kolmansista maista peräisin olevien sytytyskivellisten kertatäyttöisten sytyttimien osalta, jotka eivät osallistuneet alkuperäiseen tutkimukseen (6). Oletettu tuonti muista kolmansista maista ei kuitenkaan käännä huomiota pois siitä tosiseikasta, että tuontia Kiinasta, joka on lisännyt markkinaosuuttaan huomattavasti lisäämällä alihinnoittelua ja polkumyyntiä, voidaan sellaisenaan pitää yhteisön tuotannolle aiheutuneen lisävahingon syynä.
(57) Yksi tuoja väitti, että uusien tuotteiden, kuten esimerkiksi pietsosähköisen sytyttimen ja liekittömän uudelleentäytettävän sytyttimen, saattaminen markkinoille oli vaikuttanut haitallisesti yhteisön tuotantoon pienentämällä sytytinkivellisten kertatäyttöisten sytyttimien kysyntää ja laskemalla niiden hintoja. Näitä väitteitä ei kuitenkaan voitu osoittaa toteen todistein, joiden mukaan yhteisön kuluttajat ostaisivat sytytinkivellisten kertatäyttöisten sytyttimien sijasta näitä uusia tuotteita. Näyttää siltä, että kyseinen tuote oli edelleen kiinnostava, sillä vienti ja kulutus kasvoivat.
(58) Sama tuoja väitti myös, että taloudellinen lama oli yksi tuotannolle aiheutuneen vahingon pääasiallinen syy. Laman vuoksi kuluttajien väitettiin hankkivan kaikkein halvimpia saatavissa olevia sytyttimiä. Hintojen väitettiin tämän vuoksi laskeneen ja kiinalaisten sytyttimien tulleen houkuttelevammaksi vaihtoehdoksi kuluttajille.
Vaikka on selvää, että Kiinan polkumyyntihinnat ovat huomattavasti halvemmat kuin yhteisön teollisuuden hinnat ja vaikuttivat näin sen hintapolitiikkaan ja kannattavuuteen, taloudellisen laman väitetystä vaikutuksesta yhteisön sytytinmarkkinoiden ja erityisesti yhteisön tuotannon tilanteeseen ei ole esitetty perusteltuja todisteita. Vaikka tällainen mahdollinen vaikutus olisi nähtävissä yhteisön markkinoilla yleensä, on korostettava, että sytytyskivellisten kertatäyttöisten sytyttimien kulutus yhteisössä on lisääntynyt (katso johdanto-osan 40 kohta). Tässä tilanteessa ei voida hyväksyä perustelua, jonka mukaan yhteisön tuotannolle aiheutunut vahinko johtuisi taloudellisesta lamasta.
(59) Saman tuojan mukaan yhteisön tuotannon vaikea tilanne liittyi myös siihen, että sen tuottamat sytytyskivelliset kertatäyttöiset sytyttimet olivat ympäristölle haitallisia verrattuna uudelleentäytettäviin sytyttimiin ja että kuluttajien lisääntyvä ympäristötietoisuus yhteisössä vaikeutti tällaisten kertatäyttöisten tuotteiden myyntiä, joihin hallitukset lisäksi suunnittelivat sovellettavan ympäristöveroja.
Tässä yhteydessä on syytä mainita, että vaikka yhteisöön tuodut sytyttimet ovat ympäristölle yhtä haitallisia kuin yhteisön tuotannon tuottamat sytyttimet, niitä yhä myydään runsaasti. Myös kertatäyttöisten sytyttimien kulutus yleensä lisääntyy jatkuvasti. Lisäksi edellä mainitulle väitteelle kuluttajien lisääntyneestä ympäristötietoisuudesta ei esitetty selkeitä todisteita siitä, että merkittävä osa yhteisön kuluttajista selvästi suosisi uudelleentäytettäviä sytyttimiä.
(60) Lopuksi kyseinen tuoja väitti myös, että yhteisön tuotannolle mahdollisesti aiheutunut vahinko olisi merkittävästi vähäisempi, jos olisi otettu huomioon, että vuonna 1993 selvästi ilmennyt Kiinan kansantasavallasta peräisin olevan tuonnin kasvu johtui Italian ja Yhdistyneen kuningaskunnan markkinoilla tapahtuneesta kehityksestä, erityisesti kertatäyttöisten sytyttimien valmisteveron poistamisesta, joka oli vuoden 1992 loppuun asti rajoittanut näiden tuotteiden kulutusta.
Tätä väitettä ei voida hyväksyä. Millään ei voi perustella sitä, että valmisteveron poistaminen mainituissa jäsenvaltioissa aiheuttaisi tuonnin kasvua, joka on merkittävä ainoastaan Kiinan kansantasavallasta peräisin olevien tuotteiden osalta. Vilpillisten kauppatapojen puuttuessa kaikki kilpailukykyiset toimittajat olisivat voineet tulla Italian ja Yhdistyneen kuningaskunnan kasvaville markkinoille ja kilpailla niillä. Kiinalaiset polkumyynnillä tuodut tuotteet saivat huomattavan markkinaosuuden Italiassa ja Yhdistyneessä kuningaskunnassa, mikä korostaa Kiinasta polkumyynnillä tapahtuvan tuonnin erityisvaikutusta, joka johti siihen, että kiinalaiset saivat suuren markkinaosuuden soveltamalla muita alhaisempia hintoja. Nämä olosuhteet eivät siksi ole riittävä peruste vahingon syy-yhteyttä koskevien päätelmien muuttamiselle.
c) Syy-yhteyden vahvistaminen
(61) Edellä olevan perusteella on selvää, että Kiinasta polkumyynnillä tapahtuva tuonti on aiheuttanut merkittävää sytytyskivellisten kertatäyttöisten sytyttimien hinnanalentamispainetta yhteisön markkinoilla.
Muiden tekijöiden, kuten esimerkiksi muista kolmansista maista yhteisöön suuntautuneen tuonnin, vaikutusta yhteisön teollisuudelle aiheuttaneeseen vahinkoon ei voida jättää kokonaan huomiotta. Edellä mainittujen tekijöiden ja erityisesti Kiinasta polkumyynnillä tapahtuneen tuonnin merkittävän kasvun sekä kiinalaisten viejien huomattavan alihinnoittelun perusteella päätellään, että Kiinan kansantasavallasta polkumyynnillä tapahtunut tuonti on sellaisenaan aiheuttanut lisävahinkoa yhteisön tuotannolle ja että tämä vahinko on ollut olennaista.
G. YHTEISÖN ETU
(62) Aikaisemmissa tutkimuksissa toimenpiteiden toteuttamisen katsottiin olevan yhteisön edun mukaista. Koska ei ole esitetty mitään uusia perusteluja, jotka antaisivat syytä tarkistaa tätä kantaa uudelleen, vahvistetaan asetuksen (ETY) N:o 3433/91 päätelmät tältä osin.
H. TULLI
a) Vahingon poistamisen aste
(63) Vahingon poistamisen asteen määrittämiseksi alkuperäisessä tutkimuksessa katsottiin, että kaikkien toimenpiteiden olisi annettava yhteisön tuotannolle mahdollisuus kattaa tuotantokustannuksensa ja saada kohtuullinen voitto eli 15 prosenttia liikevaihdosta. Tätä pidettiin pienimpänä voittomarginaalina, joka mahdollistaa tuotantolaitosten ja tutkimuksen sekä kehityksen uusien investointien rahoittamisen. Katsottiin myös, että vertailu olisi rajoitettava niihin malleihin, joissa on sama tai miltei sama määrä kaasua ja joilla saadaan tämän vuoksi sama määrä sytytyskertoja.
Uusien perusteltujen väitteiden puuttuessa voiton osalta, jonka yhteisön tuotannon olisi voitava saada, katsottiin aiheelliseksi noudattaa nykyisessä tutkimuksessa samaa lähestymistapaa kuin alkuperäisessäkin tutkimuksessa. Johdanto-osan 36 kohdassa esitetyistä syistä, jotka pätevät myös tässä yhteydessä, katsottiin, että muita väitettyjä fyysisiä eroavuuksia kaasun määrän lisäksi ei olisi otettava huomioon vertailukelpoisten mallien määrittämiseksi.
Edellä olevan perusteella vertailu osoitti, että vahingon poistamiseksi kiinalaisten tuotteiden CIF-hintaa olisi korotettava 96,6 prosenttia.
(64) Koska vahingon poistamisen aste on korkeampi kuin polkumyyntimarginaali, tullin olisi perustuttava todettuun polkumyyntimarginaaliin.
b) Tullin muoto
(65) Koska Kiinasta tuotujen sytytyskivellisten kertatäyttöisten sytyttimien hinnat laskivat tasaisesti vuonna 1991 toteutettujen toimenpiteiden jälkeen, on hyvin todennäköistä, että korotettu arvotulli menettäisi tehonsa uudelleen suhteellisen lyhyessä ajassa. Tämän vuoksi yksinkertainen muutos nykyiseen arvotulliin ei tunnu asianmukaiselta. Erilaisten sytytintyyppien, kuten esimerkiksi koristelemattomien, toiselle puolelle tai molemmille puolille painetulla koristelulla varustettujen, yksiväristen, moniväristen jne. sytyttimien, määrä tekee käytännössä mahdottomaksi määrätä vähimmäishintaa kertatäyttöisille sytyttimille.
Tämän vuoksi katsotaan aiheelliseksi muuttaa olemassa olevaa toimenpidettä ottamalla käyttöön sytytinkohtainen paljoustulli (eli 0,065 ecua kappaletta kohti). Tässä yhteydessä on mainittava, ettei tällaisen polkumyyntimarginaalin rajoissa olevan tullin käyttöönotto vaikuta kielteisesti erityispiirteiden lisäarvoon. Toisin sanoen tullia ei sovelleta arvonlisäykseen, joka johtuu koristelusta tai muista erityispiirteistä, jotka ovat vain erittäin harvinaisissa tapauksissa Kiinasta tuotujen tuotteiden ominaisuuksia.
I. ASETUKSEN VOIMASSAOLOAIKA
(66) Tätä asetusta olisi pidettävä asetuksen (ETY) N:o 2423/88 15 artiklan 1 kohdassa tarkoitettuna asetuksen (ETY) N:o 3433/91 muutoksena ainoastaan Kiinan kansantasavallan osalta. Kiinasta tapahtuvaan tuontiin sovellettavasta toimenpiteestä on tämän vuoksi luovuttava viiden vuoden kuluessa siitä päivästä, jona tämä asetus tulee voimaan, jollei asetuksen (EY) N:o 3283/94 (7) säännöksistä muuta johdu.
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3433/91 seuraavasti:
1) korvataan 1 artiklan 2 kohdan ensimmäinen virke seuraavasti:
"2. Vapaasti yhteisön rajalla tullaamattomana -nettohintaan sovellettavan tullin määrä tai tullin määrä sytytintä kohti vahvistetaan seuraavasti:";
2) korvataan 1 artiklan 2 kohdan b alakohta seuraavasti:
"0,065 ecua sytytintä kohti Kiinan kansantasavallasta peräisin olevien tuotteiden osalta;".
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä toukokuuta 1995.

Labels: 3
17
4
18